Belastingseisoen begin eersdaagsArgieffoto Die Suid-Afrikaanse Inkomstediens (SAID) het belastingbetalers aangemoedig om van eFiling gebruik te maak wanneer die belastingseisoen op Maandag, 1 Julie 2019, begin. Die SAID het gesê belastingbetalers kan hul opgawes deur eFiling of die SARS MobiApp indien. Persone wat bystand van personeel benodig om hul belastingopgawes in te dien, kan eers vanaf 1 Augustus by die SAID-takke aanklop. Die sluitingsdatum vir persone wat van ŉ SAID-tak gebruik maak, is 31 Oktober 2019 – ŉ baie korter belastingperiode. Die sluitingsdatum vir nie-voorlopige belastingbetalers, wat van eFiling of die SARS MobiApp gebruik maak, is eers 4 Desember 2019. “Ons wil belastingbetalers graag aanmoedig om eerder van die twee digitale kanale gebruik te maak,” het Sandile Memela, woordvoerder van die SAID, gesê. “Dit is 24/7 beskikbaar, bied bykomende kenmerke en dis ook nie nodig om in ŉ lang ry te staan by ŉ SAID-tak nie.” Memela het gesê die SAID wil belastingbetalers daaraan herinner dat almal nie ŉ belastingopgawe hoef in te dien nie. Persone wat aan die volgende kriteria voldoen, hoef nie ŉ belastingopgawe in te dien nie: – Algehele jaarlikse inkomste is minder as R500 000 – Ontvang ŉ inkomste slegs van ŉ enkele werkgewer vir die volledige belastingjaar – Het geen ander vorm van inkomste (bv. motortoelaag, inkomste uit ŉ onderneming/belegging, huurinkomste, belasbare rente of inkomste van ŉ ander werk) nie – Het geen ander bykomende toelaatbare belastingaftrekkings om te eis nie (bv. mediese uitgawes, uittredingsannuïteitsbydraes of reistoelaes) Voorlopige belastingbetalers se sluitingsdatum via eFiling is 31 Januarie 2020.